पाएं अपने शहर की ताज़ा ख़बरें और फ्री ई-पेपरडाउनलोड करें
अब तक शहरी क्षेत्रों में ही कोरोना संक्रमण ज्यादा फैला है, लेकिन अब गांवों में भी संक्रमण की शुरुआत हो गई है, जो प्रशासन के लिए चिंता की बात है। गांवों में संक्रमण रोकने के लिए प्रशासन द्वारा कोरोना कर्फ्यू सख्ती से लागू किया जा रहा है, वहीं गांव के लोगों भी जागरुकता का परिचय देकर स्वयं गांव के रास्ते बंद कर रहे है और बाहरी लोगों को गांव में आने से रोक रहे है, ताकि गांव संक्रमित होने से बचे रहे ।
रायसेन तहसील में करीब कुल 238 गांव हैं। इन गांवों से 200 गांव ऐसे हैं, जहां कोरोना संक्रमित मरीज ही नहीं मिले। करीब 30 गांव ऐसे बताए जा रहे हैं, जहां कोरोना संक्रमित मरीज तो मिले हैं, लेकिन इनकी संख्या 1 से 2 के बीच ही रही है। जबकि महज 8 गांव ऐसे हैं, जहां मरीजों की संख्या अधिक मिल रही हैं। ये गांव दीवानगंज और सलामतपुर के से गुजरे भोपाल रोड के आसपास के हैं। इनमें सुनारी, सलामतपुर, अंबाड़ी, मेढ़की,दीवनगंज सहित अन्य गांव शामिल हैं।
दो गांव के उदाहरण... एक में जहां कोरोना का संक्रमण बहुत ज्यादा है वहीं दूसरे गांव में बिल्कुल नहीं
महेश्वर गांव में दिखी लापरवाहीः ग्रामीणों में बीमारी की दहशत इतनी ज्यादा कि लोग आपस में बातचीत करने से भी कर रहे हैं परहेज
पिपरिया रोड पर पर महेश्वर गांव स्थित है। इस गांव में 21 दिन में 25 से अधिक लोगों की मौत हो गई है। गांव में कई लोग बीमार भी है। गांव में बीमारी फैलने के बाद से प्रशासन के अधिकारी भी यहां पर नजर रखे हुए है। स्वास्थ्य विभाग की टीम भी लगातार गांव पहुंच कर लोगों को परीक्षण कर दवाइयां उपलब्ध करा रही है।
बीमारी को लेकर गांव में इतनी ज्यादा दहशत है कि लोग अब एक-दूसरे से बातचीत करने से भी परहेज करने लगे है। ग्राम पंचायत महेश्वर के उप सरपंच नारायण सिंह धाकड़ ने बताया कि 11 अप्रैल को गांव में हुई एक गमी बाहर से बड़ी संख्या में लोग आए थे, तभी से गांव के लोग बीमार हो रहे है। डर और भय के कारण गांव के लोग जांच नहीं करवा रहे, जिसके चलते गांव में यही स्थिति निर्मित हुई है। स्वास्थ्य टीम भी गांव आई थी, लेकिन लोगों ने जांच करवाना उचित नहीं समझा।
केसलोन गांव में दिखी जागरुकताः ग्रामीणों ने यहां बाहरी लोगों का प्रवेश रोकने के लिए गांव के रास्ते पर बैरीकेड्स लगाकर पहरेदारी भी की
कोरोना संक्रमण के तेजी से बढ़ते प्रभाव को देखते हुए ग्रामीण क्षेत्र के लोग भी अब सतर्क होने लगे हैं, उनके द्वारा गांव में बाहरी लोगों का आना प्रतिबंधित कर दिया है। इतना ही नहीं गांंव के लोग भी स्वयं बाहर नहीं जा रहे है, ताकि गांव के लोगों को संक्रमण से बचा कर रखा जा सके। केसलोन गांव के मुख्य रास्ते पर लकड़ियों का फाटक बनाकर रास्ता बंद दिया है।
बाहर से आने वाले व्यक्ति की पहले पूरी जानकारी एकत्रित की जा रही है। उसके बाद आवश्यकता पड़ने पर ही उन्हें रिश्तेदार से मिलने दिया जा रहा है। गांव के नत्थू सिंह पटेल ने बताया कि जिस तेजी से कोरोना संक्रमण बढ़ रहा है, उस हिसाब से सुरक्षा की दृष्टि से यह कदम उठाया गया है ताकि गांव के लोग संक्रमित होने से बच सकें मुख रास्ते पर दो लोगों की ड्यूटी भी लगाई गई है, जो बदल बदल कर अपनी ड्यूटी दे रहे हैं। बाहर से आने वाले लोगों पर नजर रख रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn